# **NTNUs likestillingspris for 2015 tildeles professor Ulrik Wisløff, Senter for hjertetrening (CERG) ved Institutt for sirkulasjon og bildediagnostikk.**

Årets likestillingspris er den sekstende som deles ut ved NTNU. Prisen går til det fakultet, institutt, fagmiljø, gruppe eller person som på en aktiv måte har satt i verk tiltak eller aktiviteter som bringer oss nærmere et mer likestilt universitet, - gjerne på nye eller utradisjonelle måter.

Resultat av likestillingsarbeidet avhenger av innsats og engasjement fra alle deler av virksomheten, og resultatene kommer etter langsiktig og møysommelig arbeid. Gjennom å dele ut likestillingsprisen ønsker vi å trekke fram positivt arbeidet og gi en påskjønnelse til de som legger stor innsats i å oppnå resultat, som dermed danner stammen i NTNUs likestillingsarbeid.

Professor Ulrik Wisløff har som leder av senter for hjertetrening bygget opp en likestilt forskningsgruppe og derved brakt NTNU nærmere målet om et mer likestilt universitet. Han har i løpet av relativt kort tid bygget opp en stor forskningsgruppe med 50 % kvinner i alle akademiske og tekniske stillinger.

I ledergruppen ved senter for hjertetrening er vel 50 prosent kvinner, og to av tre faggrupper er ledet av kvinner. I tillegg er fem av åtte forskere kvinner.

Wisløff gir inspirasjon til arbeidet for likestilling ved NTNU når han bevisst ansetter dyktige kvinner i tradisjonelt mannsdominerte stillinger, og dyktige menn i tradisjonelt kvinnedominerte stillinger. Dette har bidratt til et meget godt arbeidsmiljø.